Vinna við hreinsun rústa og björgun muna á svæðinu þar sem aurskriður féllu á Seyðisfirði er komin vel áleiðis og nú sér fyrir endann á eiginlegu hreinsunarstarfi. Þetta kom fram á stöðufundi Lögreglunnar á Austurlandi í vikunni. Björn Ingimarsson, sveitarstjóri Múlaþings, segir að svæðið líti mun betur út en það gerði en enn sé mikið verk óunnið. .
Ég held að þetta svæði verði alveg í lagi en auðvitað verður það ekki eins og það var. Við skulum átta okkur á því að hluti þessa svæðis er undir skriðu og þær verða ekki hreinsaðar að fullu.
Síðustu vikuna hefur Veðurstofan unnið að líkanreikningum til að meta hættu á skriðum sem gætu fallið úr þelaurðinni undir Strandartindi. Þá stendur til að bæta við 6 sjálfvirkum GPS stöðvum til viðbótar við þær þrjár sem fyrir eru. Þegar þeim hefur verið komið upp verður auðveldara að vakta svæðið á meðan úrkoma gengur yfir og skyggnið er slæmt. Félagsþjónusta Múlaþings býður íbúum á Seyðisfirði upp á viðtöl og sálfræðiþjónusta er í boði á heilsugæslunni. Björn segir íbúa marga vera enn að jafna sig eftir áfallið sem fylgdi skriðuföllunum.
Maður hefur fullan skilning á því að þetta er mikið áfall og það tekur tíma að vinna úr því. en ég held að mér sé alveg óhætt að segja að íbúar á Seyðisfirði hafa staðið sig alveg feiknarlega vel í þessu.
Hreinsunarstarf á skriðusvæðinu á Seyðisfirði gengur vel og sveitarstjóri Múlaþings segir svæðið líta mun betur út en það gerði eftir að aurskriðurnar féllu í desember. 